## Montes destaca que “l’ocupació hotelera superarà el 90 % en tota la Comunitat Valenciana durant el pont d’agost”

*** La consellera d’Innovació, Indústria, Comerç i Turisme s’ha reunit amb l’alcalde de Benidorm i representants del sector turístic
* Hotels, allotjaments, hostaleria, comerç i tota la cadena de valor del turisme registren dades molt positives d’activitat**

La consellera d’Innovació, Indústria, Comerç i Turisme, Nuria Montes, ha declarat, aquest divendres, a Benidorm, que “l’ocupació hotelera superarà el 90 % en tota la Comunitat Valenciana aquest pont d’agost”.

La titular de Turisme ha fet aquestes declaracions a la platja de Llevant de Benidorm, després d’haver mantingut una reunió a l’ajuntament amb l’alcalde de la localitat, Toni Pérez, i representants del sector turístic de la zona.

Segons ha explicat Montes, “aquest és un pont molt ben situat que propiciarà una important mobilitat turística”; i ha afegit que “no hi ha millor manera de combatre una onada de calor que estar en una ciutat turística com aquesta”.

La consellera, a més, ha indicat que “estem encara recuperant-nos de totes les pèrdues dels últims dos anys, així com de l’increment de costos”. No obstant això, ha recalcat que “tot el sector coincideix que aquest serà un molt bon estiu turístic, potser dels millors de la història”.

Respecte a la procedència dels turistes que arriben enguany a la Comunitat Valenciana, la consellera ha apuntat que “hi ha destinacions que són eminentment nacionals, com pot ser Gandia o la província de Castelló, mentre que en altres llocs com la ciutat de València, Benidorm o la Costa Blanca, el turista internacional representa el 50 % dels visitants”. A més, ha insistit en el fet que “tots els mercats internacionals estan a l’alça, tant aquells més fidels, com els belgues, holandesos o britànics, com també els portuguesos, que entren amb molta força”.

Respecte a aquesta reunió, la màxima responsable de la política turística del Consell ha explicat que “hem analitzat la situació actual per a traçar línies de treball amb les quals enfrontar-nos a reptes com el canvi climàtic”. Per a Nuria Montes, “Benidorm ja és un exemple d’estratègies enfocades a millorar el confort climàtic de les nostres destinacions”.

Un altre dels temes que s’han posat sobre la taula ha sigut el tema dels habitatges turístics, que “estarà entre els nostres objectius, així com la millora del transport o el capital humà”, ha assegurat la consellera.

De la mateixa manera, ha insistit que “derogarem de manera immediata la taxa turística i així li ho comunicarem a tots els operadors turístics i agents de viatge, perquè siguen conscients que no s’aplicarà”.

Per la seua banda, l’alcalde de Benidorm, Toni Pérez, ha mostrat “la seua satisfacció i felicitat” de rebre la consellera d’Innovació, Indústria, Comerç i Turisme, àmbits relacionats, al seu judici, amb “el turisme modern, i del qual, en aquest segle XXI, Benidorm n’és un referent”.

Pérez ha assenyalat que aquesta reunió ha servit per a compartir amb les diferents associacions turístiques de Benidorm, però amb projecció a tota la Comunitat, el balanç de l’activitat turística en plena temporada estival. Una reunió que ha qualificat de clau per a “mantindre viva i actualitzada la informació al sector, així com per a començar a traçar línies de treball”.

Fecha: 11/08/2023